
Gázvezetékeknél történő beavatkozások elemzése

Magyarország, energiaszükségletének jelentős részét hazai és külföldi földgázkészletekből fedezi. Az ország gázhálózatának hossza eléri a 84.000 km hosszúságot. A földgáz szállítására szolgáló vezetékek PVC-ből és acélból készülnek. Anyagukat tekintve az acélvezetékek korrodálódásuk miatt, bizonyos időközönként cserére szorulnak. Minden egyes karbantartási, szerelési munkálat mely földgáz szállítására szolgáló vezetéket érint, komoly veszélyeket hordoz magában. A munkát végző szakemberek gyakran nem fordítanak kellő figyelmet az esetlegesen szivárgó gáz robbanásának megelőzésére.
Dolgozatom megírásakor arra törekedtem, hogy ismertessem a gázvezetékek sérüléséből fakadó veszélyeztető tényezőket, valamint feltárjam a tűzoltói beavatkozásokkal kapcsolatos kockázatokat. Bemutatásra kerül a hazai gázhálózat felépítése, a szállított közeg fizikai- kémiai tulajdonsága, a feladatok kivitelezését nehezítő körülmények valamint a biztonsági előírások összessége. A különböző káresetek és gyakorlati tapasztalatok vizsgálata során megállapítást nyert, hogy gázvezetékek sérülésekor történő beavatkozások alkalmával, minden esetben számolni kell olyan veszélyt jelentő tényezőkkel, melyek kiiktatása nem lehetséges.
Kutatásom és vizsgálódásom célja, hogy feltárjam a beavatkozások során, melyek a legnagyobb veszélyt jelentő tényezők a beavatkozók személyére nézve. Dolgozatom megírása alkalmával sor került hazai és nemzetközi irodalmak, kutatások tanulmányozására, melyek alapul szolgáltak a veszélyeztető tényezők feltárása során.
Ennek kapcsán további célom, hogy feltárjam a használatban lévő rendszeresített eszközök használatának lehetőségeit valamint hogy javaslatot tegyek miként lehetne biztonságosabbá tenni a beavatkozásokat. A rendszeresített eszközök vizsgálata alkalmával, arra a következtetésre jutottam, hogy robbanásveszélyes környezetben történő feladatvégzéshez nem áll rendelkezésre megfelelő mennyiségű és minősítésű eszköz, ezáltal annak kivitelezése is komoly akadályokba ütközik.



